## Més de 300 persones participen en els tallers que el Centre d’Artesania de la Comunitat Valenciana ha organitzat en la seua primera participació en Fitur

*** El balanç és “altament positiu” per als responsables del centre
* La directora general destaca “l’ampli repertori d’oficis artesans, més d’un centenar, repartits per tota la geografia valenciana”**

**Madrid.**

Més de 300 persones han participat en els tallers que el Centre d’Artesania de la Comunitat Valenciana ha organitzat en la seua primera edició en la Fira Internacional de Turisme (Fitur), que ahir va tancar les portes a Madrid.

Els responsables d’este centre, dependent de la Conselleria d’Innovació, Indústria, Comerç i Turisme que dirigix Marián Cano, fa un balanç “altament positiu” de la seua presència en Fitur.

L’objectiu d’esta presència era, segons la directora general de Comerç, Artesania i Consum, Maribel Sáez, “fer dels nostres artesans uns autèntics ambaixadors de la riquesa cultural i històrica que atresora la Comunitat Valenciana amb el suport ferm del Consell”.

En este sentit, Sáez ha destacat que “els oficis artesans són un compendi de tècniques ancestrals que s’han anat modulant i matisant a través dels temps, adaptant-se als gustos i estètiques de cada moment, sense perdre les seues arrels, per a fer productes singulars i de gran qualitat”.

Bona mostra d’això són els quatre ventalls artesans amb els quals el president de la Generalitat, Carlos Mazón, va obsequiar els reis durant la seua visita a l’estand de la Comunitat Valenciana en Fitur.

**Pintura en seda i ceràmica**

En eixe mateix espai, el Centre d’Artesania ha organitzat una presentació general del sector, així com dos tallers participatius impartits per destacats artesans valencians que tenen una àmplia trajectòria professional i acumulen nombrosos premis i reconeixements en el món creatiu.

En la presentació, Sáez ha destacat que “la Comunitat Valenciana compta amb un repertori de 108 oficis artesans reconeguts, 13 dels quals són de caràcter agroalimentari. A més, tenim una xarxa de més de 60 espais artesans repartits per tota la geografia que constituïxen un magnífic aparador per al públic interessat”.

Respecte a les activitats, diversos centenars de persones han gaudit dels tallers participatius impartits per Eva Escamilla, experta en pintura en seda, i per Arturo Mora, que ha ensenyat sobre l’ús del torn ceràmic, una de les tècniques artesanes que més interés solen despertar entre el públic.

El Centre d’Artesania de la Comunitat Valenciana, creat el maig de 1987, és una entitat dedicada, principalment, a difondre i potenciar el sector, així com a promoure la consolidació i la competitivitat de les empreses artesanals autòctones amb el desenrotllament de polítiques promocionals, formatives, d’anàlisi, assistència i coordinació.

Fecha: 27/01/2025